## La Generalitat reobri hui la CV-42 i un tram de la CV-36 i restablix la circulació en 16 de les 18 carreteres afectades per les inundacions

*** S’ha restaurat un dels ponts danyat per les inundacions en la CV-42 a l’altura d’Algemesí
* L’obertura parcial la CV-36 permet habilitar una nova entrada a Torrent i la connexió amb altres vies clau**

La Generalitat reobri durant el dia de hui tant la CV-42 com un important tram de la CV-36 i restablix així la circulació en 16 carreteres de les 18 afectades per les inundacions.

Durant els últims dies s’ha treballat en la restauració i neteja del pont afectat en el punt quilomètric 4+580 de la CV-42, per a restablir este matí tant la connectivitat amb el municipi d’Algemesí com per a reobrir l’accés a altres vies i al conjunt de la comarca de la Ribera Alta.

Així mateix, este dissabte també es reobrirà un altre tram de la CV-36, una de les dos grans vies que permet l’entrada i eixida de Torrent i una artèria fonamental per a l’Horta Sud. Esta carretera va ser tancada pels greus danys que va patir pel desbordament del barranc del Poio.

Els treballs d’estabilització de talussos, neteja i condicionament de l’asfalt en un tram del traçat permetran donar continuïtat a la CV-36 des de l’enllaç amb la CV-33 fins al polígon industrial Mas del Jutge, així com habilitar la connexió amb la CV-403 i CV-410. Una actuació que permetrà millorar la comunicació i l’accés entre estes vies locals i amb alguns municipis de l’Horta Sud, com Aldaia, Alaquàs i Xirivella.

Esta obertura se suma a una altra de la mateixa carretera dijous passat, quan es va recuperar l’accés a la zona industrial de Torrent a través del *by-pass*.

Una part de la via seguix tancada pel fet que dos ponts van quedar esfondrats amb la riuada i es continua treballant tant per a establir una solució provisional com per a actuar en el seu conjunt.

Es tracta d’un pas més de la Generalitat per a aconseguir reprendre al més prompte possible la mobilitat i la connexió de les poblacions més afectades per les recents inundacions.

La recuperació de la CV-42 i d’un tram de la CV-36 se sumen a la resta de carreteres que s’han anat obrint en els últims dies. Cal recordar que les primeres vies obertes en la zona zero van ser la CV-400 i la CV-407, en les quals es van retirar nombrosos obstacles i vehicles sinistrats que obstaculitzaven el pas. D’altra banda, es va eliminar una important capa de fang i es va restaurar l’enllumenat per a ajudar en els treballs nocturns.

Així mateix, la Generalitat ha habilitat esta setmana la CV-33, una artèria fonamental per a millorar la connectivitat entre l’Horta Sud i València. En el punt quilomètric 8+100, a l’altura de Torrent, dos ponts que travessaven el barranc del Poio van quedar greument afectats, un completament esfondrat i l’altre amb seriosos danys que ja s’han reparat. Un dels ponts ja ha sigut reparat i s’ha habilitat un carril per sentit.

També han finalitzat els treballs d’emergència en la CV-390 i s’ha restablit la mobilitat de la comarca de la Serrania. Així mateix, ahir es va obrir el pont de l’entrada nord de Torrent, la qual cosa ha permés reobrir per complet la CV-403, que ara queda connectada amb el tram reobert de la CV-36.

La Conselleria de Medi Ambient, Infraestructures i Territori continuarà treballant per a reposar els ponts i dur a terme altres millores necessàries en moltes de les vies danyades amb l’objectiu de tornar a habilitar-les íntegrament.

Fecha: 16/11/2024